ועדת הפנים והגנת הסביבה, כנסת 23, פרוטוקול מספר 17, 2020-06-23 12:03

מיכל (מיקי) חיימוביץ': שלום לכולם.

מיכל (מיקי) חיימוביץ': ועדת הפנים והגנת הסביבה תדון עתה בשאלה האם לסיים את כהונת הוועדה הממונה בתל מונד וקביעת מועד לבחירות.

מיכל (מיקי) חיימוביץ': מאז 2016 מכהנת במועצה המקומית ועדה ממונה וזאת בהתאם להוראות סעיף 206 לפקודת העיריות.

מיכל (מיקי) חיימוביץ': הוועדה הייתה צפויה להמשיך עד לבחירות לרשויות המקומיות באוקטובר 2023.

מיכל (מיקי) חיימוביץ': שר הפנים שקיבל חוות דעת בנושא פנה אלינו, אל ועדת הפנים, בבקשה לסיים את כהונתה של הוועדה מוקדם יותר, לאחר קיום בחירות לראשות המועצה המקומית ולמועצת המועצה.

מיכל (מיקי) חיימוביץ': אם כן, מטרת הדיון היום היא על מנת להבין האם לאחר הוועדה הממונה הרשות איתנה ומסוגלת לתפקד שוב.

מיכל (מיקי) חיימוביץ': אני מבקשת מנציגי משרד הפנים להציג את הבקשה.

מיכל (מיקי) חיימוביץ': עורך דין רון אלמוג אתנו?

רון אלמוג: כן.

רון אלמוג: עורך דין רון אלמוג מהלשכה המשפטית של משרד הפנים.

רון אלמוג: סגנית המפקחת על הבחירות מתקשה להתחבר ואני אציג את הדברים.

רון אלמוג: כפי שאמרה היושבת ראש, בתל מונד יש ועדה ממונה מאחר וב-2016 המועצה לא הצליחה להעביר את התקציב.

רון אלמוג: שר הפנים החליט לסיים גם את כהונת ראש המועצה ומשנת 2016 מכהנת מועצה ממונה בתל מונד.

רון אלמוג: בגלל שב-2018, בבחירות הכלליות, עוד לא חלפו שלוש שנים למועצה הממונה, לא היו בחירות ב-2018.

רון אלמוג: ברירת המחדל היא שהוועדה אמורה להמשיך עד 2023.

רון אלמוג: כלומר, לכהן שבע שנים.

רון אלמוג: עמדתו של שר הפנים היא שזה פרק זמן ארוך מדי והיום, אחרי שלוש וחצי שנים, עד הבחירות כמעט ארבע שנים שהוועדה תכהן, זה פרק זמן מספיק.

רון אלמוג: לכן אנחנו מבקשים להתייעץ עם ועדת הפנים לגבי סיום כהונת המועצה הממונה וקיום בחירות בנובמבר 2020, נובמבר הקרוב, בעוד כחמישה חודשים, שזה זמן שיספיק למועמדים ולמשרד הפנים להתכונן לבחירות.

רון אלמוג: הוועדה תסיים כהונה של כארבע שנים שלדעת משרד הפנים זה זמן מספיק והולם לאור המצב של תל מונד.

רון אלמוג: היא לא במצב קשה, היא לא במצב שמצריך עוד שלוש שנים של ועדה ממונה, לפי הנתונים שלנו, ולכן כרגע העמדה של שר הפנים – שוב, בכפוף להתייעצות – לקיים את הבחירות בנובמבר 2020.

תומר רוזנר: מה מצבה הכלכלי של הרשות המקומית?

תומר רוזנר: האם היא נמצאת בגירעון?

תומר רוזנר: האם היא מאוזנת?

תומר רוזנר: האם מצב הגבייה שלה הוא תקין?

סימן טוב: אני אתייחס.

סימן טוב: בשלוש השנים האחרונות היא מאוזנת.

סימן טוב: שיעורי הגבייה של הרשות גבוהים, עומדים על 99 אחוזים.

סימן טוב: יש לה גירעון מצטבר יחסית נמוך, 9 אחוזים מהתקציב שלה.

סימן טוב: עומס המלוות שלה גם הוא יחסית נמוך ועומד על כ-6 אחוזים מהתקציב שלה.

סימן טוב: בסך הכול המצב הכספי שלה הוא בסדר גמור

מיכל (מיקי) חיימוביץ': נצרף אלינו את משרד המשפטים, עורך הדין עמי ברקוביץ.

עמי ברקוביץ: בעיקרון אין לנו הרבה מה להוסיף.

עמי ברקוביץ: אנחנו מצטרפים כמובן לעמדת משרד הפנים שלו מסור שיקול הדעת המקצועי ואנחנו חושבים שהעמדה שלהם, בשים לב לכך שהיא גם מממשת את הזכות של התושבים לבחור ולהיבחר, ראית לנו בהחלט ראויה ובמקומה.

מיכל (מיקי) חיימוביץ': תודה רבה שהבהרת את העמדה שלכם.

מיכל (מיקי) חיימוביץ': נעבור לשמוע את מי שבע

מיכל (מיקי) חיימוביץ': צם היום עומד בראש הוועדה הממונה בתל מונד, מר שמואל סיסו.

מיכל (מיקי) חיימוביץ': הוא לא אתנו?

מיכל (מיקי) חיימוביץ': נפנה אל עורך הדין היידי נגב מהתנועה לאיכות השלטון, מנהל מחלקת מדיניות וחקיקה.

מיכל (מיקי) חיימוביץ': שלום לך.

הידי נגב: יש כאן קשיים עם המחשב.

הידי נגב: אני מסדר את זה וחוזר.

מיכל (מיקי) חיימוביץ': נשמע את לין קפלן, תושבת תל מונד, נציגת התושבים.

משה ארבל: חברת מועצה לשעבר.

לין קפלן: שלום לכולם.

לין קפלן: אני פונה לוועדה בשם תושבים רבים מתל מונד שמבקשים להחזיר להם את הזכות הדמוקרטית הבסיסית ששמורה לכל תושב באשר הוא לבחור ולהיבחר, ובכך להשפיע על עתיד היישוב שלהם, שלנו.

לין קפלן: הרצון הזה בא לידי ביטוי גם בעצומת תושבים ששלחנו למשרד הפנים כבר בחודש דצמבר 2019 וגם בבג"ץ תושבים שהוגש בחודש פברואר האחרון.

לין קפלן: אני רוצה לספר לוועדה קצת על תל מונד.

לין קפלן: תל מונד הוא ישוב קסום בשרון, 13,000 תושבים, דירוג סוציו אקונומי 8.

לין קפלן: תקציב רשות מאוזן במשך שבע שנים.

לין קפלן: אין ולא הייתה קריסה ארגונית או כלכלית כלשהי.

לין קפלן: יש אצלנו אוכלוסייה חזקה, מעורבת, פעילה.

לין קפלן: תושבים רבים מתנדבים במסגרות שונות בישוב, בוועדי הורים, בתנועות הנוער, במשמר האזרחי ועוד.

לין קפלן: יוזמות קהילתיות.

לין קפלן: בקיצור, קהילה מצוינת, תחושה של ערבות הדדית חזקה.

לין קפלן: תושבי תל מונד באמת משתוקקים לסדר יום חדש בישוב.

לין קפלן: להנהגה מקומית שמכירה היטב את תל מונד ואת הנושאים הבוערים, את מגוון הצרכים, את מצוקות התושבים, הנהגה שפניה לתושבים ולא לגורמים חיצוניים, הנהגה שתקדם לבסוף תכנית מתאר לישוב, שתשקיע את כספי ההשבחה שבקופת המועצה על פי תכנית ארוכת טווח וסדרי עדיפויות, הנהגה שתנהג בשקיפות, שתערב את התושבים בהחלטות, שתרתום אותם לקידום הישוב ובכך תמנף את העשייה הכול כך חשובה העומדת בפני נבחרי הציבור, דבר שלצערנו לא קרה בשנים האחרונות.

לין קפלן: תושבי תל מונד רוצים לבחור את ראש המועצה שלהם ואת חברי המועצה, לבחור את האנשים שהם מאמינים שיקדמו באופן המיטבי את תל מונד, הבית שלנו, כבכל מקום אחר.

לין קפלן: אני רוצה בהזדמנות זו לברך בשם התושבים את שר הפנים על החלטתו להפסיק את כהונת הוועדה הקרואה ולקיים בחירות בישוב בכפוף כמובן להתייעצות.

לין קפלן: דבר אחרון שחשוב לציין הוא שלטובת תלן מונד הבחירות צריכות להתקיים בהקדם האפשרי.

לין קפלן: באופן טבעי הישוב ייכנס עכשיו לתקופת מעבר, קיים חשש שדברים שונים ייתקעו ולא בהכרח יקבלו מענה ולכן יש חשיבות גדולה לקיום הבחירות בהקדם, כדי להחזיר תוך זמן קצר ככל הניתן את העשייה החשובה בישוב.

לין קפלן: אני מודה מראש ליושבת ראש הוועדה, חברת הכנסת מיקי חיימוביץ', ולחברי הוועדה, על קיום הדיון ומקווה מאוד שתמליצו לטובת תל מונד.

מיכל (מיקי) חיימוביץ': תודה רבה לך.

מיכל (מיקי) חיימוביץ': חבר הכנסת איתן גינזבורג.

איתן גינזבורג: תודה רבה לך גברתי היושבת ראש.

איתן גינזבורג: אני שמח על השתתפות, גם של תושבים וגם של משרד הפנים, בדיון הזה.

איתן גינזבורג: אני חושב שגם צריך לברך את משרד הפנים על העמדה שלו.

איתן גינזבורג: ישוב שנקלע למשבר פוליטי שבעקבותיו לא עבר תקציב ובגינו הוקמה ועדה קרואה, זה לא דבר בריא לישוב אבל אני מבין את הסיטואציה שזה כורח המציאות.

איתן גינזבורג: אבל אני חושב שגם הוועדה הזאת צריכה לדבוק בדמוקרטיה ולדחוף ככל הניתן, מהר ככל הניתן, בכל מקום שרק אפשר לקיים בחירות דמוקרטיות.

איתן גינזבורג: שוו לעצמכם שאם במדינתי ישראל לא עבר תקציב היו ממנים ועדת פקידות שתנהל את המדינה בתקופה הזאת, הרי כולם היו מגחכים.

משה ארבל: זה כבר קורה.

משה ארבל: משרד האוצר.

איתן גינזבורג: אבל עדיין נבחרי הציבור נמצאים ואין מישהו שממנים אותו.

איתן גינזבורג: לכן אני חושב שגם בשלטון המקומי צריך להתייחס לזה באותה חרדת קודש.

איתן גינזבורג: כשהולכים על ועדה קרואה, היא צריכה להיות במינימום זמן, בטח בהתחשב במה שקורה שם, ואנחנו צריכים לצאת מכאן, גברתי היושבת ראש, עם המלצה ללכת לבחירות כמה שיותר מהר.

משה ארבל: דברי טעם.

איתן גינזבורג: בניגוד לבחירות כלליות ארציות, ראש רשות מקומית הוא אולי נבחר הציבור היחידי בכל המדינה שנבחר על ידי כלל התושבים.

איתן גינזבורג: שמים את הפתק שלו וכאשר משלשלים את הפתק שלו לקלפי מגלמים בתוך הפתק את כל המאוויים ואת כל החלומות ואת כל סדר היום שרוצים לממש בישוב.

איתן גינזבורג: אף אחד מהפוליטיקאים, גם לא אנחנו, לא נבחר באופן אישי.

איתן גינזבורג: כולנו נבחרנו במסגרת מפלגות.

איתן גינזבורג: לכן אני חושב שהקול הציבורי חייב להיות מאוד מאוד ברור והסיפור של ועדה קרואה צריך להיות כמה שיותר מצומצם כי זו באמת פגיעה קשה ברצון הציבור.

איתן גינזבורג: תודה.

משה ארבל: גברתי יושבת ראש הוועדה, חבריי חברי הכנסת וגם גברת לין, חברת המועצה לשעבר בתל מונד.

משה ארבל: כמי שבתפקידו הקודם היה ראש המטה הקודם של שר הפנים, יצא לי ללוות את תהליך הדחת המועצה.

משה ארבל: זה תהליך כאוב וקשה בתל מונד.

משה ארבל: הוא לא תהליך טריביאלי והוא לא תהליך נוח, גם לא לשר הפנים, לבוא ולגעת בקודש הקודשים, בתהליך בחירות דמוקרטי.

משה ארבל: יחד עם זאת, דברי גורמי המקצוע באותו תהליך הדחה דיברו בעד עצמם - אני אזהר בלשוני - אבל על גבול חוסר תום הלב ופעילות חברי המועצה וראש הרשות, דבר שגרם בסופו של דבר להדחת שניהם.

משה ארבל: מה שאני כן רוצה לומר בדיון החשוב הזה, צופה פני עתיד.

משה ארבל: לכשתוקם מועצה ולכשייבחר ראש רשות וחברי מועצה, אם תשכילו בעתיד – ואני מדבר לכולם, כולל כולם – לשים את התושב במרכז ואת החשיבות של העבודה במרכז ולנתק באמת את היריבויות הפוליטיות הקטנות הללו, בסופו של דבר תהיה התוצאה אשר תהיה, נצא כולנו נשכרים.

משה ארבל: אני סמוך ובטוח זו הכוונה שלכם.

משה ארבל: אני מייחל שלא בתל מונד ולא בכל מקום אחר משרדי הממשלה יצטרכו בכלל להתערב בהליכים דמוקרטיים.

משה ארבל: לכן באמת כאשר התושב יהיה במרכז, יהיה ניתן להתגבר על יריבויות, להעביר תקציב במועד ולהביא לידי ביטוי את רצון הבוחר שזה קודש הקודשים של הדמוקרטיה.

משה ארבל: תודה רבה.

מיכל (מיקי) חיימוביץ': תודה רבה.

מיכל (מיקי) חיימוביץ': הידי נגב.

הידי נגב: תודה רבה גברתי היושבת ראש.

הידי נגב: אני מעוניין לברך על הדיון ולומר כמה דברים בקצרה.

הידי נגב: אנחנו בתנועה לאיכות השלטון מלווים את הבקשה לפיזור הוועדה הקרואה בתל מונד כבר כמה שנים.

הידי נגב: אנחנו סברנו, ואנחנו גם חושבים היום, שמאחר ותל מונד לא הייתה מצויה בגירעון והתושבים רצו, והם עדיין רוצים ומבקשים להיות מעורבים בניהול ענייני המגורים שלהם, פנינו לשר הפנים עוד ב-2017 וביקשנו לקיים בחירות.

הידי נגב: בוודאי לאור החשיבות של בחירות דמוקרטיות ועצם הזכות לבחור ולהיבחר, שהיא זכות בסיס בשיטה המשטרית שלנו.

הידי נגב: מאחר ושר הפנים סירב לבקשתנו, הגשנו עתירה לבג"ץ בשנת 2017.

הידי נגב: לבית המשפט הובאה עמדת המדינה והבטיחו לנו שאחרי שלוש שנים מאז מינוי הוועדה, בעצם בספטמבר 2019, יחושבו הדברים מחדש.

הידי נגב: לאחרונה התבשרנו שיושב ראש הוועדה הקרואה, מר שמואל סיסו, נעצר בחשדות לשוחד, מרמה והפרת אמונים ועבירות של הלבנת הון.

הידי נגב: אנחנו מקווים שהחשדות לא יהפכו לכתב אישום נגדו אבל כן ראוי לציין שמדובר באותו מינוי שאנחנו ביקשנו לבטל ולקיים בחירות במקום.

הידי נגב: אני מקווה שמכאן תצא הבטחה של שר הפנים לשוב ולבחון ועדות קרואות אחרות שמונו, גם בשים לב למצב הכלכלי של הרשויות האחרות וגם בשים לב לצורך העז לקיים בחירות דמוקרטיות.

הידי נגב: אנחנו כמובן מברכים על הדיון ואנחנו מקווים שהוועדה תאשר את הבקשה.

הידי נגב: תודה רבה, גברתי.

מיכל (מיקי) חיימוביץ': תודה רבה.

מיכל (מיקי) חיימוביץ': יש לנו עוד מישהו שנמצא ב-זום?

מיכל (מיקי) חיימוביץ': אם לא, אנחנו נעבור להצבעה.

מיכל (מיקי) חיימוביץ': משמואל סיסו נבצר לקחת חלק בדיון.

מיכל (מיקי) חיימוביץ': חבר הכנסת משה ארבל, זה בידינו.

מיכל (מיקי) חיימוביץ': אני מעמידה להצבעה את המלצת הוועדה לקבל את בקשת שר הפנים ולקיים בחירות בתל מונד בנובמבר 2020.

מיכל (מיקי) חיימוביץ': מי בעד?

מיכל (מיקי) חיימוביץ': בעד – פה אחד

מיכל (מיקי) חיימוביץ': אושר פה אחד.

מיכל (מיקי) חיימוביץ': הוועדה קיבלה את בקשת שר הפנים וממליצה על קיום בחירות בתל מונד בנובמבר 2020.

מיכל (מיקי) חיימוביץ': שיהיה בהצלחה לכל מי שמתמודדת.

מיכל (מיקי) חיימוביץ': תודה רבה.